Document ID: 32004D0583

NÕUKOGU OTSUS,
26. juuli 2004,
mis käsitleb Euroopa Ühenduse ja Venemaa Föderatsiooni vahelise lepingu sõlmimist, millega muudetakse Euroopa Söe- ja Teraseühenduse ja Venemaa Föderatsiooni vahelist teatavate terasetoodetega kauplemist käsitlevat lepingut
(2004/583/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113 seostatuna artikli 300 lõike 2 esimese lausega,
võttes arvesse komisjoni ettepanekut,
ning arvestades järgmist:
(1)
Partnerlus- ja koostööleping, millega sõlmitakse partnerlus ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahel, (1) jõustus 1. detsembril 1997.
(2)
Partnerlus- ja koostöölepingu artiklis 21 on sätestatud, et Euroopa Söe- ja Teraseühenduse (edaspidi “ESTÜ”) toodetega kauplemist reguleerivad kõnealuse lepingu III jaotis, välja arvatud selle artikkel 15, ning ESTÜ terasetoodetega kauplemise koguselisi piiranguid käsitleva lepingu sätted.
(3)
9. juulil 2002 sõlmisid ESTÜ ja Venemaa Föderatsiooni valitsus sellise lepingu teatavate terasetoodetega kauplemise osas (edaspidi “leping”), (2) mis on ESTÜ nimel kiidetud heaks komisjoni otsusega 2002/603/ESTÜ. (3)
(4)
ESTÜ asutamislepingu kehtivus lõppes 23. juulil 2002 ning Euroopa Ühendus võttis üle kõik ESTÜ poolt lepingutega võetud õigused ja kohustused.
(5)
Pooled leppisid lepingu artikli 10 lõike 2 kohaselt kokku, et lepingut tuleks jätkata ning kõik poolte õigused ja kohustused peaksid pärast kõnealust kehtivuse lõppemist säilima.
(6)
Pooled alustasid lepingu artikli 2 lõikes 4 sätestatud konsultatsioone ning nõustusid suurendama lepingus sätestatud koguselisi piiranguid, et võtta arvesse Euroopa Liidu laienemist.
(7)
Lisaks lubasid pooled suurendada koguselisi piiranguid ka seoses lepingu deklaratsiooniga nr 1 teeninduskeskuste rajamise kohta Euroopa Liidus.
(8)
Muutmisleping tuleks heaks kiita,
ON TEINUD JÄRGMISE OTSUSE:
Artikkel 1
1. Käesolevaga kiidab ühendus heaks Euroopa Ühenduse ja Venemaa Föderatsiooni valitsuse vahelise lepingu, millega muudetakse Euroopa Söe- ja Teraseühenduse ning Venemaa Föderatsiooni valitsuse vahelist lepingut teatavate terasetoodetega kauplemise kohta.
2. Lepingu tekst on lisatud käesolevale otsusele.
Artikkel 2
Nõukogu eesistujal on õigus määrata isik, kes on volitatud ühenduse suhtes siduvale lepingule alla kirjutama.
Brüssel, 26. juuli 2004

Labels: 18
3
15
1